২. প্রাপ্ত তথ্য থেকে দেখা যায় যে, ১৯৫৮ সালে ঢাকায় গঠিত হয় ‘পূর্ব পাকিস্তান শিশু চলচ্চিত্র সমিতি।’ (অনুপম হায়াৎ, বাংলাদেশের চলচ্চিত্রের ইতিহাস, বাংলাদেশ চলচ্চিত্র উন্নয়ন করপোরেশন, ঢাকা, ১৯৮৭, পৃ ১৬১)। এই ‘সমিতি’র কার্যক্রম সম্পর্কে আর কোনো তথ্য পাওয়া যায়নি। ১৯৬০ সালে পাকিস্তান চলচ্চিত্র প্রযোজক সমিতি উদ্যোগ নেয় চলচ্চিত্রবিষয়ক একটি সংগঠন করার। দুবছর পর সংগঠনটি গঠিত হয়, ‘১৯৬২ সালের শেষ দিকে চলচ্চিত্র প্রযোজকদের চেষ্টায় ঢাকায় গঠিত হয় ‘ফিল্ম ক্লাব’ (পূর্বোক্ত, পৃ ১৬২)। এর কার্যক্রম সম্পর্কেও কোনো তথ্য পাওয়া যায় না। মাঝে, ১৯৬১ সালে ‘ঢাকা ফিল্ম সোসাইটি’ নামে একটি সংগঠনের প্রতিষ্ঠা হয় বলে জানা যায়, ‘এর প্রাথমিক সদস্য ছিলেন ফতেহ লোহানী, জহির রায়হান, এস.এম. পারভেজ, কাইয়ুম চৌধুরী ও সৈয়দ শামসুল হক (আহবায়ক)। …ঢাকা ফিল্ম সোসাইটির সভাপতি ছিলেন এহতেশাম হায়দার চৌধুরী।’ (অব্যয় রহমান, বাংলাদেশে চলচ্চিত্র সংসদ আন্দোলন : উৎস থেকে মোহনায়, অপ্রকাশিত রচনা, পৃ ৪)। এটির কার্যক্রমেরও কোনো ধারাবাহিকতা ছিল না। এদিকে ১৯৬৩ সালের মার্চ মাসে ঢাকা বিশ্ববিদ্যালয়ে মাহবুব জামিল ও অন্যরা মিলে গঠন করেন ‘স্টুডেন্টস ফিল্ম ক্লাব’। এর কিছু ‘কার্যক্রম’ থাকলেও ‘ধারাবাহিকতা’ ছিল না। মাহবুব জামিল জানান, ‘স্টুডেন্টস ফিল্ম ক্লাবে পরপর বেশ কয়েকটি ছবি দেখানো হলো। কিন্তু দুঃখজনক যে স্টুডেন্টস ফিল্ম ক্লাবের স্থায়িত্বকালটা ছিল খুব অল্প।’ এরপরই ১৯৬৩ সালের ২৫ অক্টোবর গঠিত হয় ‘পাকিস্তান চলচ্চিত্র সংসদ’ যা আজো অস্তিত্বশীল। যার রয়েছে নানাবিধ চলচ্চৈত্রিক কার্যক্রম ও সাংগঠনিক ধারাবাহিকতা। যদিও সংগঠনটির সক্রিয় ও নিষ্ক্রিয় দুটি পর্যায়ই রয়েছে, এই ধারাবাহিকতার মধ্যেই।